## L’1·1·2 atén més de 15.000 telefonades sobre animals abandonats i espècies protegides

*** El 55 % dels avisos corresponen a animals domèstics, el 25 % a espècies protegides i un 10 % a bresques d’abelles i vespes
* Salomé Pradas destaca la labor realitzada des d’Emergències i la resta d’entitats per a protegir els animals i salvaguardar la fauna autòctona**

El telèfon d’Emergències de la Generalitat 1·1·2 Comunitat Valenciana ha rebut 15.124 telefonades relacionades amb el rescat d’animals i altres qüestions relatives a la fauna i flora en el període comprés des de gener de 2024 fins a octubre de 2024. Respecte a l’any anterior, s’han produït 998 telefonades més relacionades amb esta mena de servicis.

El 55 % de les telefonades relatives a fauna i flora estan relacionades amb la pèrdua o l’abandó d’animals domèstics, s’inclouen també suposats d’agressió i maltractament, mascotes que han quedat atrapades o que mostren un comportament violent. El 25 % dels avisos són els referits a espècies protegides que es troben atrapades en llocs d’accés difícil o estan ferides.

La llista d’espècies protegides arreplega una gran varietat d’animals, per això s’ha adoptat el criteri operatiu d’exclusió a les mascotes domèstiques, les espècies de granja-corral, o coloms. A més, es registra un 10 % d’alertes per l’aparició de ruscos d’abelles o bresques de vespes en immobles o edificis o en la via pública.

La detecció d’animals marins, vius o morts, tant en terra com en aigües costaneres representa el 2 % de les telefonades. Es tracta d’observacions de cetacis (balenes, dofins i caps d’olla), tortugues marines, taurons, tintoreres o meduses. La infracció de la normativa de caça esportiva i la pesca il·legal suposen l’1 % de les telefonades restants, que arrepleguen avisos referits a l’exercici de caça i pesca en zones no permeses, fora de temporada, sense llicència o d’espècies prohibides.

Després de conéixer estes dades, la consellera de Justícia i Interior, Salomé Pradas, ha destacat “la important labor duta a terme per Emergències i la col·laboració entre institucions públiques i privades per a protegir i salvaguardar el patrimoni natural valenciana”. Pradas també ha valorat “els protocols clars que permeten mobilitzar ràpidament els professionals especialitzats que requerix cada situació i actuar de manera ràpida en la recuperació tant d’animals domèstics, espècies protegides i marines com en els casos de contaminació del territori o amenaces a la flora”.

Per a cada tipus d’incident el telèfon d’Emergències 1·1·2 de la Generalitat Valenciana té assignat un protocol diferent. En alguns casos, l’avís es deriva al Centre de Recuperació de Fauna de la Comunitat Valenciana, en altres a la Guàrdia Civil o a la Policia Local. Altres organismes que col·laboren en estes actuacions són el Centre de Coordinació de Salvament Marítim o a l’Àrea de Recuperació i Conservació d’Animals del Mar (ARCA) de la Fundació Oceanogràfic.

Fecha: 04/10/2024